[{"text_idx": "#000000", "text": "Osmo Buller partoprenos en BET-52"}, {"text_idx": "#000003", "text": "C\u0302i tiun postenon Osmo Buller okupis dum 1996-2001, kaj ekde 2004 g\u0302is sia emeritig\u0302o en aprilo 2016. Pli frue li estis kongresa oficisto en la Centra Oficejo de UEA (1985-1986), direktoro de la Centra Oficejo de UEA (1986-87, 1991-96). Intertempe dum 1989-90 li estis G\u0302enerala Sekretario de UEA. Osmo Buller, kiu dum kvarona jarcento laboris por UEA, nun estas vers\u0302ajne la plej kvalifikita, la plej profesia, la plej informita, la plej kompetenta movade, lingve kaj kulture esperantisto en la mondo. Li estas \u201cvivanta enciklopedio\u201d de la Esperanto-movado."}, {"text_idx": "#000004", "text": "Osmo Buller naskig\u0302is en 1950 en Taivalkoski kaj diplomig\u0302is pri ekonomiko en la universitato de Oulu. Esperantisto ekde 1966, li membrig\u0302is en UEA en 1968 kaj, kiel 18-jara junulo, estis helpanto en la 54a Universala Kongreso de Esperanto en Helsinki en 1969. Multe artikolis pri Esperanto en finnaj gazetoj kaj ofte intervjuig\u0302is en radio kaj televido, aktivis en la loka kaj landa Esperanto-movado, ofte recenzis librojn por Esperanta Finnlando, Esperanto, Hungara Vivo kaj aliaj revuoj. En 1989 aperis lia traduko de La finna vojo de Urho Kekkonen kaj surbaze de g\u0302i samjare ankau\u0306 hungara traduko de Istva\u0301n Ertl. Kune kun Roman Dobrzyn\u0301ski li realigis projekton pri la filmo Reveno al Finnlando."}, {"text_idx": "#000005", "text": "Laborante en la Centra Oficejo de UEA, Osmo Buller ekde 1994 iniciatis kaj dufoje jare organizis Malfermajn Tagojn de UEA. En majo de 1998 li lanc\u0302is la retan bultenon Gazetaraj Komunikoj de UEA. En 2004 kaj 2008 realigis fundan rekonstruadon de la domo de UEA en Roterdamo. Vizitis kelkdekon da landoj por esplori eblecojn okazigi UK-ojn kaj reprezenti UEA. Log\u0302ante en Roterdamo li funde interesig\u0302is pri la strato Nieuwe Binnenweg, sur kiu situas domo de la Centra Oficejo de UEA, kaj rezulte de tiu sia hobio kolektis multajn bildkartojn pri tiu strato."}, {"text_idx": "#000006", "text": "Osmo Buller kelkoje vizitis Litovion lige kun la organizado de la 90a Universala Kongreso de Esperanto en Vilno en 2005. Litovaj esperantistoj memoras la perfektan kunlaboron kun li kaj kun la tuta Centra Oficejo de UEA dum la organiza periodo kaj efektivigo de la Universala Kongreso."}, {"text_idx": "#000007", "text": "Li estas Esperantisto de la Jaro 2001. Ricevis honorinsignon de MEM (1988), la vjetnaman medalon \u201cPro paco kaj Amikeco inter la Popoloj\u201d (2011) kaj la premion \u201cAmikeco per Esperanto\u201d de C\u0302ina Esperanto-Ligo.\nDum sia longa laboro en Roterdamo Osmo Buller pro sia speciala movada engag\u0302o apenau\u0306 havis la eblon prelegi kaj alimaniere esprimi sian personan vidpunkton pri esperantistaj problemoj, sed la partoprenantoj de BET-52 havos la nekutiman s\u0302ancon au\u0306skulti lian primovadan prelegon, kies temo estos baldau\u0306 anoncita. Estas inde kaj utile partopreni BET-52 por eluzi c\u0302i tiun s\u0302ancon kaj g\u0302ui senperan komunikadon kun unu el la plej konataj movadaj eminentuloj."}, {"text_idx": "#000008", "text": "Pliaj informoj pri BET-52 kaj pri BEToj g\u0302enerale estas legeblaj en speciala rubriko de nia retejo."}, {"text_idx": "#000015", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000017", "text": "Musklaku la kovrilon por legi pliajn informojn."}]